Pune : समृद्धी महामार्गावर अपघातात शिरूरमधील दांपत्यासह २१ वर्षीय मुलीचा मृत्यू

पुणे : समृद्धी महामार्गावर बसच्या भीषण अपघातात २५ प्रवाशांचा होरपळून मृत्यू झाला. नागपूरहून पुण्याकडे ही बस येत असताना बुलढाणा जिल्ह्यातील सिंदखेडराजाजवळ पिंपळखुटा येथे हा अपघात झाला आहे. या पुणे जिल्ह्यातील शिरूर तालुक्यातील दांपत्याचा २१ वर्षीय मुलीसह दुर्दैवी मृत्यू झाला. नागपूरला मुलाच्या नॅशनल लॉ स्कूलमध्ये प्रवेशासाठी ते गेले होते.

बारामतीतील नामांकित वकील अमर काळे यांच्या भगिनी कांचन कैलास गंगावणे (वय ३८), कैलास बबन गंगावणे (शिक्षक, वय ४५ वर्ष), ऋतुजा कैलास गंगावणे (वय २१ सर्व रा. शिरूर) यांचा या भीषण अपघातात झालेल्या मृतांमध्ये समावेश आहे.

कैलास गंगावणे आणि कुटुंबीय हे त्यांचा मुलगा आदित्य गंगावणे याचे मेरिटमध्ये नाव आल्याने नॅशनल लॉ स्कूल नागपूर येथे त्याच्या प्रवेशासाठी गेले होते. दरम्यान, ते पुण्याकडे परतत असताना बुलढाणा जिल्ह्यातील सिंदखेडराजा येथील पिंपळे गावाजवळ ते प्रवास करत असलेल्या बसचा अपघात झाला.

हेही वाचा – पर्यटकांसाठी आनंदाची बातमी! लोणावळ्यातील ‘भुशी धरण’ ओव्हरफ्लो